b'\n_START_ARTICLE_\nPl\xc3\xa1cido Domingo\n_START_SECTION_\nDe f\xc3\xb8rste \xc3\xa5r\n_START_PARAGRAPH_\nPl\xc3\xa1cido Domingo blev f\xc3\xb8dt i n\xc3\xa6rheden af Barrio de Salamanca ved Madrid, men flyttede til Mexico med sin familie, som havde en zarzuela-trup. Han tog f\xc3\xb8rst private klavertimer, men kom senere p\xc3\xa5 musikkonservatoriet i Mexico City._NEWLINE_I 1957 havde Domingo sin f\xc3\xb8rste professionelle optr\xc3\xa6den, idet han spillede med sin mor ved en koncert i M\xc3\xa9rida i Yucat\xc3\xa1n. Han gjorde sin operadebut med en barytonrolle i Manuel Fern\xc3\xa1ndez Caballeros zarzuela, Gigantes y cabezudos. P\xc3\xa5 den tid arbejdede han for sine for\xc3\xa6ldres zarzuela-trup, idet han sang baryton og ogs\xc3\xa5 virkede som akkompagnat\xc3\xb8r for andre sangere. Han havde ogs\xc3\xa5 en mindre rolle i den f\xc3\xb8rste mexicanske opf\xc3\xb8relse af My Fair Lady og bidrog til den forestilling som assisterende dirigent._NEWLINE_I 1959 var Domingo til en forsyngning ved Mexicos nationalopera som baryton, men blev s\xc3\xa5 bedt om at foredrage nogle tenorarier i stedet. Han blev antaget ved kompagniet som tenor i biroller og som vejleder for andre sangere._NEWLINE_Han spillede ogs\xc3\xa5 klaver for et balletkompagni for at supplere sin indkomst, ligesom han var pianist i et TV-program for en ny mexicansk kulturkanal. Programmet bestod af uddrag fra zarzuelaer, operetter, operaer og lystspil. Domingo optr\xc3\xa5dte ogs\xc3\xa5 som skuespiller i mindre roller i stykker af Federico Garc\xc3\xada Lorca, Luigi Pirandello og Anton Tjekhov.\n_START_SECTION_\n1960\'erne til 1980\'erne\n_START_PARAGRAPH_\nI 1961 fik han sin f\xc3\xb8rste hovedrolle, nemlig som Alfredo i La traviata i Monterrey og senere samme \xc3\xa5r debuterede han i USA p\xc3\xa5 Dallas Civic Opera, hvor han sang rollen som Arturo i Donizettis Lucia di Lammermoor overfor Joan Sutherland, som sang titelpartiet._NEWLINE_I 1962 vendte han tilbage til Texas for at synge rollen som Edgardo i samme opera overfor Lily Pons ved Fort Worth Opera. I slutningen af det \xc3\xa5r underskrev han en kontrakt p\xc3\xa5 seks m\xc3\xa5neder med den israelske nationalopera, en kontrakt som han senere skulle forl\xc3\xa6nge til samlet to et halvt \xc3\xa5r. Han medvirkede i 280 forestillinger i 12 forskellige roller i Israel._NEWLINE_I juni 1965 kom han til New York City Opera; han skulle have haft sin debut som Don Jos\xc3\xa9 i Bizets Carmen, men kom p\xc3\xa5 scenen tidligere end ventet, da han i sidste \xc3\xb8jeblik blev bedt tr\xc3\xa6de ind for en sygemeldt tenor som B.F. Pinkerton i Puccinis Madama Butterfly. \xc3\x85ret efter i februar sang han med samme operakompagni titelrollen i den amerikanske premiere p\xc3\xa5 Alberto Evaristo Ginasteras Don Rodrigo, der fik en god modtagelse. Opf\xc3\xb8relsen af denne opera var ogs\xc3\xa5 en markering af New York City Operas indflytning i Lincoln Center._NEWLINE_Domingos officielle debut p\xc3\xa5 Metropolitan Opera i New York fandt sted den 28. september 1968, hvor han erstattede Franco Corelli i en opf\xc3\xb8relse af Francesco Cileas Adriana Lecouvreur. Den kvindelige hovedrolle blev sunget af Renata Tebaldi. F\xc3\xb8r Adriana Lecouvreur havde Domingo dog sunget med Metropolitan Opera, omend p\xc3\xa5 Lewisohn Stadium i en opf\xc3\xb8relse af Mascagnis Cavalleria rusticana og Leoncavallos I pagliacci i 1966. Domingo har siden deltaget i s\xc3\xa6son\xc3\xa5bningen p\xc3\xa5 Metropolitan Opera 21 gange \xe2\x80\x93 mod Enrico Carusos 17 s\xc3\xa6son\xc3\xa5bninger._NEWLINE_Domingo debuterede p\xc3\xa5 Wiener Staatsoper i 1967 p\xc3\xa5 Lyric Opera i Chicago i 1968, p\xc3\xa5 Teatro alla Scala og San Francisco Opera i 1969 p\xc3\xa5 Philadelphia Lyric Opera Company i 1970, p\xc3\xa5 Covent Garden i London i 1971 \xe2\x80\x93 og har nu sunget p\xc3\xa5 hvert betydende operahus og ved alle operafestivaler i verden._NEWLINE_Domingo har opera, fx en opf\xc3\xb8relse af La traviata i 1973 p\xc3\xa5 New York City Opera, ligesom han ogs\xc3\xa5 har dirigeret symfoniorkestre. I 1981 vakte han opm\xc3\xa6rksomhed udenfor operakredse med sangen "Perhaps Love" som duet med John Denver._NEWLINE_Den 19. september 1985 rystede det st\xc3\xb8rste jordsk\xc3\xa6lv i Mexicos historie den mexicanske hovedstad. Domingos tante, onkel, nev\xc3\xb8 samt nev\xc3\xb8ens lille s\xc3\xb8n blev dr\xc3\xa6bt i boligblok. Domingo bidrog selv til redningsarbejdet og deltog i st\xc3\xb8ttekoncerter for ofrene, ligesom han udgav et album.\n_START_SECTION_\n1990\'erne til i dag\n_START_PARAGRAPH_\nGennem 1990\'erne og i f\xc3\xb8rste \xc3\xa5rti i det 21. \xc3\xa5rhundrede er Domingo fortsat med at optr\xc3\xa6de, idet han har sunget mange roller i sit repertoire men ogs\xc3\xa5 l\xc3\xa6rt nye, blandt andet titelrollerne i Wagners Parsifal og Mozarts Idomeneo samt roller som Figaro i Rossinis Il barbiere di Siviglia, Siegmund i Wagners Die Walk\xc3\xbcre, Danilo i Leh\xc3\xa1rs Die lustige Witwe og Cyrano i Franco Alfanos Cyrano de Bergerac. Fra midten af 1990\'erne til f\xc3\xb8rst i 2008 tilf\xc3\xb8jede Domingo s\xc3\xa5ledes 38 nye roller fra operaer p\xc3\xa5 seks forskellige sprog (engelsk, italiensk, fransk, tysk, russisk og spansk) til sit repertoire. Den seneste var Tamerlano af H\xc3\xa4ndel._NEWLINE_En begivenhed, der gav Domingo st\xc3\xb8rre anerkendelse uden for operakredse end samarbejdet med Denver, var "De tre tenorers" koncert ved \xc3\xa5bningen af verdensmesterskaberne i fodbold i 1990, som han deltog i sammen med Jos\xc3\xa9 Carreras og Luciano Pavarotti. Form\xc3\xa5let var oprindeligt at rejse penge for Jos\xc3\xa9 Carreras\' internationale leuk\xc3\xa6mifond. De tre tenorer optr\xc3\xa5dte flere gange sammen ogs\xc3\xa5 under VM-finalerne i Los Angeles i 1994, i Paris i 1998 og i Yokohama i 2002. Domingo sang med Anna Netrebko og Rollando Villaz\xc3\xb3n ved finalen i Berlin i 2006. Endelig sang han duetten \xc3\x80i de Hu\xc7\x92y\xc3\xa0n (K\xc3\xa6rlighedens flamme) med Song Zuying ved afslutningsceremonien p\xc3\xa5 sommerolympiaden i Beijing i 2008._NEWLINE_Domingo har ogs\xc3\xa5 sunget med Gitta Maria Sj\xc3\xb6berg p\xc3\xa5 Det Kongelige Teater i K\xc3\xb8benhavn p\xc3\xa5 Operaen den 7. april 2006 som Siegmund i Die Walk\xc3\xbcre af Wagner i en iscenes\xc3\xa6ttelse af Kasper Bech Holten._NEWLINE_Pl\xc3\xa1cido Domingo optr\xc3\xa5dte den 30. juli samme \xc3\xa5r i Vognsb\xc3\xb8lparken i Esbjerg med S\xc3\xb8nderjyllands Symfoniorkester under ledelse af dirigenten Eugene Kohn og med g\xc3\xa6steoptr\xc3\xa6den af sopranerne Virginia Tola og Inga Nielsen. Han har ogs\xc3\xa5 sunget med Lene Siel._NEWLINE_Den 25. januar 2007 bekendtgjorde Pl\xc3\xa1cido Domingo, at han i 2009 ville synge Verdis Simon Boccanegra (baryton) i operaen af samme navn. Han debuterede i partiet den 24. oktober p\xc3\xa5 Staatsoper unter den Linden i Berlin og sang rollen yderligere 29 gange 2009-2010 p\xc3\xa5 f\xc3\xb8rende operahuse verden over. Han vil dog ogs\xc3\xa5 fortsat synge tenorroller._NEWLINE_Den 15. marts 2009 hyldede Metropolitan Opera Domingo ved hans 40-\xc3\xa5rs-jubil\xc3\xa6umss\xc3\xa6son ved en gallaforestilling.\n_START_SECTION_\nFamilie\n_START_PARAGRAPH_\nPl\xc3\xa1cido Domingo er s\xc3\xb8n af Pl\xc3\xa1cido Francisco Domingo Ferrer (8. marts 1907 \xe2\x80\x93 22. november 1987) og Pepita Embil Echan\xc3\xadz (28. februar 1918 \xe2\x80\x93 28. september 1994), to spanske zarzuelasangere, som lagde grunden for Domingos tidlige interesse for musik. Domingos far var halvt catalaner, halvt aragonier, mens moderen var basker. Faderen var violinist og spillede for opera- og zarzuelatrupper. Han var baryton og var aktiv som zarzuelasanger, men m\xc3\xa5tte afbryde sin karriere efter at have \xc3\xb8delagt sin stemme ved at synge, mens han var fork\xc3\xb8let. Domingos mor var en etableret sanger, som havde haft debut p\xc3\xa5 Gran Teatre del Liceu i Barcelona. Hun m\xc3\xb8dte sin mand, da hun var 21 og optr\xc3\xa5dte i Federico Moreno Torrobas Sor Navarra. I 1946 dannede Moreno Torroba og Domingos for\xc3\xa6ldre et zarzuelakompagni og rejste ofte til Mexico for at optr\xc3\xa6de. Domingos for\xc3\xa6ldre flyttede senere permanent til Mexico, hvor de etablerede deres egen zarzuelatrup. Udover s\xc3\xb8nnen  fik de en datter, Maria Jos\xc3\xa9 Domingo de Fernandez._NEWLINE_Den 29. august 1957, da Pl\xc3\xa1cido Domingo var 16 \xc3\xa5r gammel, giftede han sig med en anden klaverelev, Ana Mar\xc3\xada Guerra Cu\xc3\xa9 (1938\xe2\x80\x931985). Deres f\xc3\xb8rste s\xc3\xb8n, Jos\xc3\xa9 Pl\xc3\xa1cido Domingo Guerra (Pepe), blev f\xc3\xb8dt den 16. juni 1958. Parret blev skilt kort efter s\xc3\xb8nnens f\xc3\xb8dsel. Den 1. august 1962 giftede Pl\xc3\xa1cido Domingo sig med Marta Ornelas (f\xc3\xb8dt 1935), en lyrisk sopran fra Veracruz i Mexico, som han havde m\xc3\xb8dt p\xc3\xa5 konservatoriet. Samme \xc3\xa5r var Ornelas k\xc3\xa5ret til \xc3\xa5rets sanger, men hun opgav en lovende karriere til fordel for sin familie. De fik to s\xc3\xb8nner, Pl\xc3\xa1cido Francisco, der blev f\xc3\xb8dt den 21. oktober 1965, og Alvaro Maurizio, der blev f\xc3\xb8dt den 11. oktober 1968. Efter tiden i Israel flyttede familien til Teaneck i New Jersey. Ferierne tilbringes i Acapulco i Mexico.\n_START_SECTION_\nPladeindspilninger\n_START_PARAGRAPH_\nDomingo har indspillet over 100 plader, hvoraf de fleste er operaer i fuld l\xc3\xa6ngde. Han har flere gange indspillet den samme rolle. Domingos pladekatalog omfatter ogs\xc3\xa5 en samlet indspilning af alle Verdis arier for tenor, hvoraf flere kun sj\xc3\xa6ldent opf\xc3\xb8res._NEWLINE_I august 2005 udgav selskabet EMI Classics en ny studieindspilning af Wagners Tristan und Isolde med Domingo som Tristan, en indspilning der har f\xc3\xa5et flotte anmeldelser._NEWLINE_I f\xc3\xb8rste halvdel af 2006 udkom indspilninger p\xc3\xa5 Deutsche Grammophon af Puccinis Edgar, Isaac Alb\xc3\xa9nizs Pepita Jim\xc3\xa9nez samt en samling italienske og napolitanske sange med titlen Italia, ti amo. Domingos CD Amore infinito fra december 2008 var sange baseret p\xc3\xa5 digte af pave Johannes Paul 2.\n_START_SECTION_\nOptr\xc3\xa6den p\xc3\xa5 film og TV\n_START_PARAGRAPH_\nDomingo har medvirket i flere operafilm, bl.a. Jean-Pierre Ponelles Madama Butterfly, Francesco Rosis Carmen (der har vundet en "Grammy" for bedste operaindspilning), Gianfranco de Bosios Tosca (med Raina Kabaivanska i titelpartiet), Giuseppe Patroni Griffis Tosca (med Catherine Malfitano), Franco Zeffirellis Otello (med Katia Ricciarelli), Cavalleria rusticana og I pagliacci samt La traviata (med Teresa Stratas)._NEWLINE_Han optr\xc3\xa5dte ogs\xc3\xa5 i Teatro alla Scalas TV-produktion fra 1978 af Puccinis Manon Lescaut og i TV-transmissioner fra Metropolitan Opera. I 2007 lagde Domingo stemme til "Homer of Seville", et afsnit af tegneserien The Simpsons, hvor Homer optr\xc3\xa6der som operasanger. Endvidere har Domingo spillet med i The Cosby Show som Alberto Santiago, en kollega til hovedpersonen Cliff Huxtable.\n_START_SECTION_\nUdm\xc3\xa6rkelser og \xc3\xa6resbevisninger\n_START_PARAGRAPH_\nPl\xc3\xa1cido Domingo vandt sin f\xc3\xb8rste Grammy i 1971 og har siden da vundet yderligere otte samt tre Latin Grammies. Han er "Kammers\xc3\xa4nger" ved Wiener Staatsoper og har modtaget adskillige \xc3\xa6resdoktortitler. Domingo er indehaver af \xc3\x96sterreichisches Ehrenzeichen f\xc3\xbcr Wissenschaft und Kunst, den franske Ordre national de la L\xc3\xa9gion d\'honneur, den mexicanske Orden del \xc3\x81guila Azteca, den spanske Premio Pr\xc3\xadncipe de Asturias samt den amerikanske Presidential Medal of Freedom.\n_START_SECTION_\nHumanit\xc3\xa6rt arbejde\n_START_PARAGRAPH_\nDen 4. marts 2006 sang Domingo ved velg\xc3\xb8renhedskoncerten "A Night For New Orleans" p\xc3\xa5 New Orleans Arena for at rejse penge til genopbygningen af byen efter en orkanen Katrina. Byen har opkaldt scenen i Mahalia Jackson Theatre efter ham. Gallakoncerten indbragte 700.000 USD til byens genopbygningsfond._NEWLINE_I 1986 optr\xc3\xa5dte Domingo ved velg\xc3\xb8renhedskoncerter for at rejse penge til ofrene for jordsk\xc3\xa6lvet i Mexico City og udgav et album. Den 21. august 2007 opsatte byen en statue til hans \xc3\xa6re._NEWLINE_Endelig st\xc3\xb8tter Domingo "Hear the World", der er en forening, der vil skabe opm\xc3\xa6rksomhed om h\xc3\xb8relse og h\xc3\xb8relsestab.'